《嗟美人词》
宋代·李廌

嗟美人兮何之，抚千祀兮增悲。咎司命之匪仁兮，弗庇下民。

故咎数于令人兮，俾弗俪乎常期。既闿端之引大，复柅止而絷维。

仰天衢而愿骋兮，羌为惠之罔终，嗟美人兮怀思。

閟灵修而自珍兮，宁燕婉而倚巾。彼鹈鴂之早鸣兮，欲众芳之陨衰。

亮汝怀之匪良兮，喜佳卉之具腓。灵芝遑恤汝以自芳兮，亦三秀而呈姿。

候虫呻吟而竞秋兮，熠耀夕飞而流光。蚊角翼而虎噬兮，或负岳而成雷。

俄岁运之徂征兮，复尔龄之几何。彼大椿之先秋兮，意松柏之后凋。

属岁寒之太甚兮，雪霜窘而烦威。春归来兮旸谷温，条风发兮百卉菲。

土泉闭兮崔嵬，独玄黄兮就萎。委长年兮涧滨，匠初顾兮弗辰。

感佳时兮嗟美人，蜕遗荣兮上宾天。我吁天兮九阍，如可赎兮百身。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。